**SAOPŠTENJE ZA JAVNOST**

Najstrože osuđujemo privođenje Jovane Radosavljević na policijskom punktu na Bistričkom mostu. Ovaj postupak policije nesumnjivo doprinosi rastućem nepoverenju srpske zajednice u bezbednosne strukture na severu Kosova jer se broj incidenata drastično uvećava proteklih nekoliko meseci. Podsećamo da su početkom septembra pripadnici kosovske policije brutalno pretukli četiri mladića na šetalištu u Severnoj Mitrovici, a Miloš Subotić je vezan pretučen u policijskoj stanici. Privođenje Jovane Radosavljević uklapa se u obrazac represivnog ponašanja kosovske policije na severu Kosova, koja je po nedavnoj izjavi američke ambasade, instrumentalizovana od strane Vlade Kosova.

Zahtevamo od Vlade Kosova da zaustavi represivno ponašanje pripadnika kosovske policije i nađe načina da vrati na radna mesta pripadnike policije iz redova srpske zajednice na severu Kosova. Takođe zahtevamo da svi pripadnici policije, uključujući i pripadnike specijalnih policijskih snaga, budu opremljeni bodi-kamerama koje bi u značajnoj meri povećale bezbednost i poverenje srpske zajednice u rad policije.

Pozivamo međunarodnu zajednicu da obrati pažnju na ponašanje pripadnika kosovske policije na severu Kosova i spreči represivnu upotrebu policijskog organa prema pripadnicima srpske zajednice. Naročito je neophodno sačuvati mir u narednim mesecima kada nas očekuju novogodišnji i božićni praznici, ali i predizborna kampanja za parlamentarne izbore.

U cilju poboljšanja bezbednosti apelujemo na pripadnike srpske zajednice da nabavi auto kamere koje će automatski snimati svaki vid nedoličnog ponašanja pripadnika kosovske policije.

Potpisnici:

Institut za teritorijalni ekonomski razvoj - InTER

NVO CASA

NVO ACDC

NVO Aktiv

Nova društvena inicijativa - NSI